b'\n_START_ARTICLE_\nPranci\xc5\xa1kus Aleknavi\xc4\x8dius\n_START_PARAGRAPH_\nPranci\xc5\xa1kus Aleknavi\xc4\x8dius (g. 1946 m. liepos 11 d. Laukintuk\xc5\xb3 k., Alytaus r.) \xe2\x80\x93 muzikos mokytojas ir chorvedys.\n_START_SECTION_\nBiografija\n_START_PARAGRAPH_\nBaig\xc4\x99s Miroslavo vidurin\xc4\x99 mokykl\xc4\x85, 1964\xe2\x80\x931965 m. prie Alytaus kult\xc5\xabros r\xc5\xabm\xc5\xb3 lank\xc4\x97 metinius chorved\xc5\xbei\xc5\xb3 kursus (diriguoti mok\xc4\x97 A. Indrulis). 1965\xe2\x80\x931969 m. muzik\xc4\x85 studijavo Vilniaus valstybiniame pedagoginiame institute (diriguoti mok\xc4\x97 V. \xc5\xaaselis)._NEWLINE_1969\xe2\x80\x931970 m. muzikos ir dainavimo mokytojas Var\xc4\x97nos vidurin\xc4\x97je mokykloje, vaik\xc5\xb3 ir vyresni\xc5\xb3j\xc5\xb3 klasi\xc5\xb3 mergin\xc5\xb3 choro vadovas. 1970\xe2\x80\x931992 m. Utenos vaik\xc5\xb3 muzikos mokyklos mokytojas, vienus metus mokytojavo pagalbin\xc4\x97je internatin\xc4\x97je mokykloje ir vadovavo vaik\xc5\xb3 chorui. 1971\xe2\x80\x931972 m. Utenos 2-osios vidurin\xc4\x97s mokyklos muzikos mokytojas, vaik\xc5\xb3 ir vyresni\xc5\xb3j\xc5\xb3 klasi\xc5\xb3 mergin\xc5\xb3 choro vadovas. 1972\xe2\x80\x931988 m. Utenos 4-osios vidurin\xc4\x97s mokyklos muzikos ir dainavimo mokytojas, kelet\xc4\x85 met\xc5\xb3 vadovavo vyresni\xc5\xb3j\xc5\xb3 klasi\xc5\xb3 moksleivi\xc5\xb3 mi\xc5\xa1riajam chorui, sureng\xc4\x97 koncert\xc5\xb3 Utenos ir gretimuose rajonuose._NEWLINE_1972\xe2\x80\x931977 m. buvo Utenos vyr\xc5\xb3 choro \xe2\x80\x9eAuk\xc5\xa1tai\xc4\x8diai\xe2\x80\x9c chormeisteris ir dirigentas. 1983\xe2\x80\x931992 m. su \xc5\xbemona vadovavo Utenos rajono \xc5\xa1vietimo darbuotoj\xc5\xb3 mi\xc5\xa1riajam chorui, kur\xc4\xaf pareng\xc4\x97 1985 ir 1990 m. Lietuvos dain\xc5\xb3 \xc5\xa1vent\xc4\x97ms Vilniuje, 1987 m. respublikiniame chor\xc5\xb3 konkurse \xe2\x80\x9eDainuoja darbo Lietuva" \xc5\xa1is choras Radvili\xc5\xa1kyje laim\xc4\x97jo pirm\xc4\x85j\xc4\x85 viet\xc4\x85, nema\xc5\xbeai koncertavo Lietuvoje, dainavo ir Latvijoje._NEWLINE_Nuo 1992 m. P. Aleknavi\xc4\x8dius Utenos kataliki\xc5\xa1kos dvasios \xe2\x80\x9eSaul\xc4\x97s" vidurin\xc4\x97s mokyklos direktoriaus pavaduotojas ugdymo reikalams, nuo 1995 m. direktorius, d\xc4\x97sto muzik\xc4\x85 ir dainavim\xc4\x85, vadovauja vaik\xc5\xb3 chorui, kuris gieda ba\xc5\xbeny\xc4\x8dioje \xc5\xa1v. Mi\xc5\xa1i\xc5\xb3 metu. 1994 m. jam suteikta muzikos mokytojo metodininko kvalifikacijos kategorija.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'